વળી છતમાં બીજું એક કલાચિત્ર છે. જેમાં અનેક પુરુષો જુદાં જુદાં પ્રકારનાં વાદ્યો વગાડે છે અને એક સ્ત્રી નૃત્ય કરતી હોય તેમ જણાય છે. આ મંદિરમાં પેસતાં સામે જ એક મોટો ગોખલો છે જેની બૉર્ડરમાં સુંદર કોતરણી કરેલી છે. આ સિવાય બીજા અનેક કોતરણીવાળા પથ્થરો અહીંયાં જેમતેમ પડ્યા છે. હાલમાં જોકે આ મંદિરને શીતળા માતાનું મંદિર કહેવામાં આવે છે પણ તે માતાનું મંદિર હોય તેમ જણાતું નથી. તેનો ગર્ભાગાર(ગભારો) મંદિરની મધ્યમાં છે અને તેને ફરતી ભમતી (પ્રદક્ષિણામાર્ગ) છે. તેથી મારું માનવું છે કે આ મંદિર પહેલાં વૈષ્ણવ સંપ્રદાયનું હશે.